Пщэдей Бгыхэм я дунейпсо махуэщ
Iуащхьэ дыкъуакъуэ
КIыщокъуэ Алим
Къуршми бгыми ялъэгэкIыу,
Iуащхьэр лъагэу пшэм лъоIэс.
Уафэр къеплъмэ, къытешынэу,
Бгы абрагъуэр йохьэр шэс.
Мыбдеж Бахъсэныпсым и щIэдзапIэщ.
Пшэ Iэрамэр и пыIэпхъэщ.
Уафэр гъуагъуэм, фIэмыIуэху.
Щыблэ дыдэр еуэ папщIи,
Къимыгъанэу зэрынэхущ.
ЩIым сыт Iуэхур къыщыхъуами,
Iуащхьэр хоплъэ, зэфIегъэкI.
Уафэм нэхърэ нэхъ Iэзэжу
И Iэдакъэм фIыр щIегъэкI.
Уафэу щхъуантIэр зэ къытохьэ,
Щыблэ сэшхуэр ныщIелъыкI.
Iуащхьэ ябгэр къыхигуэну
Мурадышхуэ гум имыкI.
Псышхуи жьыбгъи бгым къодаIуэр.
КъемыдаIуэм уз ярет.
«Мыр фи лъагъуэщ», — къажыриIэм,
Къигъэлъагъуэм псори тетщ.
Уэсу телъым хохъуэ защIэ,
Дыгъэ гуащIэр пэмылъэщ.
И шым, джанэр зэрыхужьу,
Жэщ къытехъуэм нэху егъэщ.
«Сыт мы Iуащхьэм и мурадыр?
Мыр си ужьым зэ къихьэнщ!» —
ЖиIэу уафэм ещI гурыщхъуэ,
Хьэзырыпсу къытехьэн.
МафIэ хъуэпскIыр нэм къыщIехыр,
Кърегъэжыр и шэрэз.
Щыблэ сэшхуэр кърепхъуэтри,
Iуащхьэм и щхьэр зэгуегъэз…
А лъэхъэнэм къыщыщIидзэу
Iуащхьэмахуэ щхьитIи хъуащ.
ЩхьитIыр щхьитIщи, зэныкъуэм –
БийгъэгуфIэу унэхъуащ.
